DA Den Europæiske Unions Tidende C 51/1

UDTALELSE FRA KOMMISSIONEN

af 20. februar 2013

om planen om bortskaffelse af radioaktivt affald fra anlægget til forvaltning og oplagring af fast affald på Ignalina-kernekraftværket i Litauen

(Kun den litauiske udgave er autentisk)

2013/C 51/01

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde, samt de forpligtelser, der følger heraf og af afledt ret (1).

Den 27. juni 2012 modtog Europa-Kommissionen i overensstemmelse med Euratomtraktatens artikel 37 almindelige oplysninger fra den litauiske regering om en plan for bortskaffelse af radioaktivt affald fra anlægget til forvaltning og oplagring af fast affald.

På grundlag af disse oplysninger og yderligere oplysninger, som Kommissionen udbad sig den 16. juli 2012 og den 9. september 2012, og som de litauiske myndigheder forelagde den 6. september 2012 og den 13. november 2012, samt efter høring af ekspertgruppen udtaler Kommissionen følgende:

1. Afstanden mellem anlægget og den nærmest grænse til en anden medlemsstats område, i dette tilfælde Letland, er 9 km. Polen er den næstnærmeste medlemsstat med en afstand på cirka 250 km. Afstanden til nabolandet Hviderusland er 6 km.

2. Under normale driftsforhold er det ikke sandsynligt, at væske- og gasformige radioaktive udslip vil give anledning til en eksponering af sundhedsmæssig betydning af befolkningen i andre medlemsstater eller tilgrænsende tredjelande.

3. Sekundært fast radioaktivt affald vil blive overført til den dertil egnede bortskaffelses- eller affaldsbehandlingsfacilitet på stedet.

4. Ved uforudsete udslip af radioaktive stoffer som følge af en ulykke af den type og størrelse, der er beskrevet i de almindelige oplysninger, vil de doser, som befolkningen i en anden medlemsstat eller et tilgrænsende tredjeland kan blive udsat for, ikke være af sundhedsmæssig betydning.

Kommissionen konkluderer derfor, at iværksættelse af planen for bortskaffelse af radioaktivt affald i enhver form hidrørende fra anlægget til forvaltning og oplagring af fast affald på Ignalina-kernekraftværket i Litauen hverken under normal drift eller i tilfælde af en ulykke af den type og størrelse, som behandles i de almindelige oplysninger, kan antages at medføre en radioaktiv kontaminering af sundhedsmæssig betydning af en anden medlemsstats eller et tilgrænsende tredjelands vande, jord eller luftrum.

Udfærdiget i Bruxelles, den 20. februar 2013. På Kommissionens vegne Günther OETTINGER Medlem af Kommissionen

(1) For eksempel skal de miljømæssige aspekter vurderes yderligere i henhold til traktaten om den Europæiske Unions funktionsmåde. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet, direktiv 2001/42/EF om vurdering af bestemte planers og programmers indvirkning på miljøet, direktiv 92/43/EØF om bevaring af naturtyper samt vilde dyr og planter og direktiv 2000/60/EF om fastlæggelse af en ramme for Fællesskabets vandpolitiske foranstaltninger.